钦定古今图书集成/明伦汇编/官常典/第175卷 > 《铁券歌》汤引𪟝
## 钦定古今图书集成/明伦汇编/官常典/第175卷 > 《铁券歌》汤引𪟝

海虞之奚川钱理容，偕弟理平，谨重博雅人也，系出《武肃谱牒》可考。一日，出诸贤题先世铁券诗以示，且欲再发其意，因为一歌，用塞其请。

“罗平逆鸟窥唐鹿，太宗泉下英灵哭。锦树将军握槊
来，祅氛一扫乾纲肃。半边古瓦黄金镂，翰苑文章铺
锦绣。宰臣擎出凤凰城，儿孙永世承天祐。堂堂坐控
十三州，长驱铁骑射潮头。扰攘中原糜在釜，东南民
庶不曾忧，邯郸未待三方寤。大集朝臣封府库。举家
齐上汴河船，回首钱塘宛如故。虏骑纷纷压旧畿，海”
门倏见双龙飞。冯夷借玩水仙府，幸从鱼网获全归。
归来五庙咸登荐，锈蚀刮磨光彩见。珍袭谁同《简子
书》，宝全自别桑公砚。昭代真人爵群武，首法宏模锡
吾祖。多感宽洪美弟兄，拉向奚川看家谱。